  Виталий Пронин Пичи Пурга черкогуртын кӧня ке автосервисъёс ужало. Тужгес бадӟымез - «ИП Владимиров» - Василий но Константин Владимировъёслэн предприятизы. Машина тупатъям сяна, татын 8 сюрслэсь трос пӧртэм вузъёс дэмлась автомагазинзы вань. Кенешиськом предприятилэн кивалтӥсеныз, егит удмурт ужбергатӥсен Константин Владимировен. — Константин Васильевич, мынам тодэмея, тӥляд огазеяськонды Пурга ёросын кылдэм нырысетӥ автосервис вал. Огшоры гараж бордысен кутскыса, тӥ ӝутскиды рос-прос бадӟым автокомплексозь. — Озьы. Та предприятиез кылдытонлы но азинтонлы туж трос кужымзэ понӥз мынам атае - Василий Михайлович Владимиров. Школаын дышетскыкум ик мон солы юрттыны тырши. Предприятимы пусъемын вал 15 ар талэсь азьло, 2004-тӥ арын. Мон соку 11-тӥ классын дышетскисько на вал, но учредительной документъёс лэсьтонэн выри ни. Техника борды туж пичиысен кыстӥськи, мотик, машина нуллыны туж вазь кутски. 7-тӥ классын дышетскыкум, ачим велосипед бичай, собере мотикелэсь туссэ воштӥ, тюнинг лэсьтӥ. Соин ик азьланяз кыӵе удысэ мынонэ валамон ни вал. Бадӟым классъёсын Ижысь 19 номеро радиолицее вуылӥ на, отын ортчем олимпиадаын вормисьёс пӧлы шеди, монэ ИжГТУ-э инженере дышетскыны кутӥзы. 1-тӥ курсын ик ужай ни, автосервисамы пӧртэм машина запчастьёс нуллӥ. Ма, дышетски но ӟеч, стипендия басьтӥсько вал, лаборантын ужалляй на. 20 арескам малпай, автосервисамы автомойка луыны кулэ, сое лэсьтон понна бумагаос бичаны кутски. Со вакытэ лицензия басьтыны туж секыт вал. Озьы нуназе мон университетын дышетски-ужай, висказ бумагаосын бызьылӥ, нош ӝыт, Пургаям бертыса, ас киосыным автомойка пуктыны выри. Соку, 2007-тӥ арын, тросэз серекъяло вал: кин, пе, Пургалан машиназэ миськыны ветлоз. Но бызьылэме юнме ӧз луы, али толэзяз 300-лэсь трос машина ми дорын мисьтӥське. Милям автомойкамы Пургалан нырысетӥез вал, собере мукетъёс но адӟем каризы ни. Али атаеным ужмес шори люкиськом, со тросгес выре автосервисэн, мон - магазинмес паськытатон бордын. Но оглом ӵош ужаськомы. — Макем трос калык тӥледлы вазиське? Котькуд басъяськисьлы саклык — Пӧртэм сямен луэ. Предприятимы нуналаз 15-20 машина тупатъя, 200-лэсь трос пӧртэм ужъёсты быдэсъя. Туннэ нуналлы ми тупатыны быгатом республикамылэн сюресъёстӥз ветлӥсь котькыӵе маркаен машинаез (кузовнойёссэ вератэк), инжекторной двигательзэ но эскером-миськом, лобовой пиялаоссэ но воштом. Запчастьёс ласянь озьы ик сюлмаськонэз ӧвӧл, ваньмыз асьмелэн вань. Нош кыӵе ке муген ӧвӧл ке, озьы ик ӝог шедьтыны но вуттыны быгатом. Автозапчастьёс, авторезина но детальёс вуттӥськом Ижысь, Пермьысь, Тольяттиысь, Набережные Челныысь, Нижний Новгородысь предприятиосысь. — Нош машинаез туж ӝог тупатын кулэ ке? Черодъёсты луо-а? — Черодын сылоно медаз луы шуыса, ремонтэ азьлапал ик гожтӥськыны луэ. Жингыртоно мастер-приёмщиклы +7 (904) 313-98-99 телефонъя. Машиназэ тупатон вискын адями быгатэ шутэтскыны, кофе юыны, телевизор учкыны. Предприятиямы ик нимысьтыз шутэтскон интымы вань: небыт диван, телевизор, журналъёс. Водитель дорамы нылпиосыныз, семьяеныз ӵош шедиз ке, озьы ик сюлмаськонэз ӧвӧл. Милям пиналъёслы но чаклам сэрегмы вань, отын суредаськыны, книга учкыны луэ. — Али, машина тупатон-миськон сяна, кыӵе услугаос сётэ на предприятиды? — «ИП Владимиров» со - автомобильёсты тупатон, машина миськон, автозапчастьёсын но велосипедъёсын вуз карон магазин, бадӟым складъёс, автопарковка. Ваньмыз со одӥг азьын интыяськемын, кытчы ке кыдёке мынонэз ӧвӧл. Магазинысьтымы, кылсярысь, басьтыны луоз питранъёс, дискъёс, вӧйёс но трос мукет арбериос. Али трос гинэ велосипедъёсмы (50 модельлэсь уно) - асьтэлы но, пиналдылы но бырйыны быгатоды, огшоры асфальт вылтӥ ворттылоно кадьзэ но, гурезьёстӥ ветлыны тупасьёссэ но. Нош корка котыразы ужаны яратӥсь воргоронъёслы - пӧртэм инструментъёс, наборъёс. Вакчияк вераса, зэмос пиосмуртлы кузьым кулэ ке, милям магазинысьтымы сое одно шедьтоды. Луэ на заказ но лэсьтыны. Вузъёссы трос— Нош скидкаосты луыло-а? — Дорамы ялан вазиськылӥсь клиентъёс понна 10 процентъем скидка сётӥсь картаосмы вань. Та картаез ик кутыны быгатэ быдэс семья, луоз сое эшъёстылы, ӵыжы-выжыостылы но сётъяны. Картая тупатъям машинаос ваньзы компьютер базаямы пыртэмын, кулэ дыръяз учкыны луэ: кыӵе шугъяськонъёсын вазиськылӥз водитель, кыӵе тупатон ужъёс лэсьтэмын машиналы. Ортчем ар ӵоже автокомплексмы пыр 31 сюрслэсь трос клиентъёс потӥзы. Озьыен, сомында адямилы ми юрттыны быгатӥм. Уноез аръёсын-аръёсын, семьяосын-семьяосын дорамы вуыло. Туж ӵем ортчытъяськом пӧртэм акциос. Шинаос трос пӧртэмесь, котькин аслыз тупамонзэ шедьтоз— Тӥляд предприятиды бадӟым саклык висъя кадръёсын ужанлы. Тӥ доры ужаны лыктэмъёс, пе, азьланяз туж зол воштӥсько… — Ӵемысь адями малпа, уже интыяськиз бере, солы уждун тырыны кулэ ни. Но со ӧжыт ай. Адями зэмзэ но ужаны, ужзэ ӟеч быдэсъяны кулэ. Туала вакытэ клиент ас дунзэ тодэ, обслуживаниез со Ижен, мукет городъёсын ӵошатэ. Ми али быдэс Пичи Пурга ёросысь но вӧзысь Татарстанысь Агрыз ёросысь машинаосты тупатъяськом. Нош вӧзамы ик бадӟым Ижкар. Конкуренциез вормыны капчи ӧвӧл. Соин Пургалан ужмылэсь ӟечлыксэ Ижкарын кадь возён понна ми туж трос саклык висъяськом специалистъёслы, тужгес но IT удысъя. Милям 2 бадӟым сервермы, туж трос туала оборудованимы, онлайн кассаосмы. Зэм, вань сыӵе автосервис шуонъёс - гараж лэсьтӥзы, подъёмник пуктӥзы но ужало. Соос уг но тодо, законъя ужаськод ке, кӧня тыриськонъёс луо. Но азинскон понна ас азяд бадӟымгес ужпумъёс пуктоно. Дорамы лыктэм адямилы ми выль ужлы дышыны дыр сётӥськом. Со вискын валамон луэ ни, тупа-а со милемлы, уг-а. Милям предприятимы - бадӟым команда. Ужасьёсмы понна пӧртэм семинаръёс, огазеясь ужрадъёс ортчытъяськом: спорт ӵошатсконъёс, пейнтбол, футбол, гурезьёсын нискылан но трос мукет. Ачим мон Пермьын автораллие пыриськылӥ, 5-тӥ инты басьтӥ, Башкириын мультигонкаын (24 час ӵоже велосипед вылын) 3-тӥ инты басьтӥ, байдаркаен уясько, гурезьёсы тубасько, бызьылӥсько. Дорамы ужасьёс уг юо, уг кыско. Тазэ атае, Василий Михайлович, сак чакла. Ужасьёслы нимысьтыз ужан форма сётӥське. Тросэз, дорамы лыктыса, асьсэлэсь кемалась малпанъёссэс быдэстыны быгато. Шуом, магазинэлэн директорезлы али 22 арес гинэ ай. Крезьгурен тунсыкъяськись пияш дорамы огшоры вуз карыны лыктӥз вал. Трос ик дыр ӧз ортчы, устоез вуз карись луиз, машина нуллыны право басьтӥз. Сентябре сое Перме, вуз каронлы сӥзем 2 нуналъем семинаре келялом. Дорамы ужаны лыктэмъёс семьяязы но воштӥсько. Соос тросгес малпасько улонзэс ӟечгес, тунсыкогес карон понна. Талы юртто, дыр, литературая кружокъёсмы но. Вузало великъёс но— Литературая кружок? Автосервисын? — Бен. Арнялы быдэ лыдӟыны кыӵе ке книга бырйиськом. Темаез пӧртэм луыны быгатэ - психологияя, менеджментъя, азинсконъя. Собере пумиськиськом но ма лыдӟеммы сярысь вераськиськом. Али тани М. Батыревлэсь «45 татуировок продавана» книгазэ лыдӟим. Туж тунсыко но пайдаё вераськонъёс пӧрмо. Соку ик выль малпанъёс кылдо.. Мон ачим но трос дышетскисько. Вашкала Римысь полководец но писатель Ю. Цезарь шуиз вал: бадӟым ужъёсты кутсконо но лэсьтоно, пумтэм малпаськыса улоно ӧвӧл. Тросэзъя услугаосъя ми Пичи Пурга ёросын сюрес усьтӥсьёс луиськом. Со сяна, ёросамы ортчись куд-ог ужрадъёсын автокомплексмы спонсор луэ. Алигес тани Куреггуртын автокросс ортчытыны юрттӥм. Владимировъёслэн автокомплессы (автосервис, автомагазин, автомойка, шиномонтаж) интыяськемын Пичи Пурга черкогуртысь Ленина ульчаысь 25-тӥ юртын. Телефонэз: +7 (904) 313-98-99 Быдэстоно ужъёс:— Развал-схождение— ДВС-эз, КПП-эз тупатон — ДВС-лы компьютерен диагностика лэсьтон — Оборудованиез ватсаса пуктон но трос мукет. Татысь басьтыны луоз:- Шинаос, дискъёс, вӧйёс, аккумуляторъёс, велосипедъёс но мукет вузъёс. Ужан дырзы: Нуналлы быдэ 8.00 часысен 19.00 часозь. Арнянуналэ 9.00 часысен 17.00 часозь.  